CELEX: 
Language: el
Date: 2021-11-25 00:00:00
Title: ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για την τροποποίηση του παραρτήματος VI του εκτελεστικού κανονισμού (ΕΕ) 2019/2072 όσον αφορά την εισαγωγή στην Ένωση βρώσιμων πατατών από τη Βοσνία-Ερζεγοβίνη, το Μαυροβούνιο και τη Σερβία και την κατάργηση των εκτελεστικών αποφάσεων 2012/219/ΕΕ και (ΕΕ) 2015/1199

ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 25.11.2021
            
            
               για την τροποποίηση του παραρτήματος VI του εκτελεστικού κανονισμού (ΕΕ) 2019/2072 όσον αφορά την εισαγωγή στην Ένωση βρώσιμων πατατών από τη Βοσνία-Ερζεγοβίνη, το Μαυροβούνιο και τη Σερβία και την κατάργηση των εκτελεστικών αποφάσεων 2012/219/ΕΕ και (ΕΕ) 2015/1199
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) 2016/2031 του Ευρωπαϊκού Κοινοβουλίου και του Συμβουλίου, της 26ης Οκτωβρίου 2016, σχετικά με προστατευτικά μέτρα κατά των επιβλαβών για τα φυτά οργανισμών, την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΕ) αριθ. 228/2013, (ΕΕ) αριθ. 652/2014 και (ΕΕ) αριθ. 1143/2014, και την κατάργηση των οδηγιών του Συμβουλίου 69/464/ΕΟΚ, 74/647/ΕΟΚ, 93/85/ΕΟΚ, 98/57/ΕΚ, 2000/29/ΕΚ, 2006/91/ΕΚ και 2007/33/ΕΚ
                  1
               , και ιδίως το άρθρο 40 παράγραφος 2,
            
            
               Εκτιμώντας τα ακόλουθα:
            
            
               (1)Η καταχώριση 17 του παραρτήματος VI του εκτελεστικού κανονισμού (ΕΕ) 2019/2072 της Επιτροπής
                  2
                απαγορεύει την εισαγωγή στην Ένωση κονδύλων των ειδών Solanum L. και των υβριδίων τους, εκτός εκείνων που ορίζονται στα σημεία 15 και 16, συμπεριλαμβανομένων των κονδύλων Solanum tuberosum L. (στο εξής: συγκεκριμένο φυτό) καταγωγής ορισμένων τρίτων χωρών.
            
            
               (2)Η εν λόγω απαγόρευση δεν ισχύει για ευρωπαϊκές τρίτες χώρες και συγκεκριμένες περιοχές που απαριθμούνται στην καταχώριση 17 τέταρτη στήλη στοιχείο β) του παραρτήματος VI του εκτελεστικού κανονισμού (ΕΕ) 2019/2072, εάν αναγνωρίζονται ως απαλλαγμένες από Clavibacter sepedonicus (Spieckermann and Kotthoff) Nouioui et al. (στο εξής: συγκεκριμένος επιβλαβής οργανισμός), ο οποίος προκαλεί τη νόσο της δακτυλιωτής σήψης της πατάτας, ή εάν η νομοθεσία τους αναγνωρίζεται ως ισοδύναμη με τους ενωσιακούς κανόνες για την προστασία από τον εν λόγω επιβλαβή οργανισμό.
            
            
               (3)Από τις πληροφορίες που παρασχέθηκαν από το Μαυροβούνιο και αφορούν τις ετήσιες έρευνες επισκόπησης μεταξύ 2010 και 2020, καθώς και από τις πληροφορίες που συγκεντρώθηκαν κατά τη διάρκεια ελέγχου της Επιτροπής στον τομέα της πατάτας, που διενεργήθηκε στην εν λόγω χώρα τον Νοέμβριο του 2019, προκύπτει ότι ο συγκεκριμένος επιβλαβής οργανισμός δεν ήταν παρών στο Μαυροβούνιο. Η εν λόγω χώρα ανέπτυξε ικανοποιητικό σχέδιο δράσης για να δοθεί συνέχεια στις συστάσεις της τελικής έκθεσης του ελέγχου όσον αφορά τη βελτίωση των φυτοϋγειονομικών ελέγχων στον τομέα της πατάτας. Κατά συνέπεια, είναι σκόπιμο να αναγνωριστεί ότι το Μαυροβούνιο είναι απαλλαγμένο από Clavibacter sepedonicus (Spieckermann and Kotthoff) Nouioui et al. και να επιτραπεί η εισαγωγή στην Ένωση βρώσιμων πατατών από το Μαυροβούνιο, δεδομένου ότι η χώρα θεωρείται απαλλαγμένη από τον συγκεκριμένο επιβλαβή οργανισμό.
            
            
               (4)Οι εκτελεστικές αποφάσεις 2012/219/ΕΕ
                  3
                και (ΕΕ) 2015/1199
                  4
                της Επιτροπής αναγνώρισαν τη Σερβία και τη Βοσνία-Ερζεγοβίνη, αντίστοιχα, ως απαλλαγμένες από τον συγκεκριμένο επιβλαβή οργανισμό.
            
            
               (5)Δεδομένου ότι, με βάση τα αποτελέσματα των αντίστοιχων ερευνών επισκόπησης και τους ελέγχους, η κατάσταση δεν έχει αλλάξει στη Βοσνία-Ερζεγοβίνη και στη Σερβία μετά την έκδοση των εν λόγω εκτελεστικών αποφάσεων, οι εν λόγω τρίτες χώρες εξακολουθούν να θεωρούνται απαλλαγμένες από τον συγκεκριμένο επιβλαβή οργανισμό και θα πρέπει να επιτρέπεται να εισάγονται στην Ένωση οι βρώσιμες πατάτες που παράγονται στο έδαφός τους. 
            
            
               (6)Για να εξασφαλιστεί ότι η Βοσνία-Ερζεγοβίνη, το Μαυροβούνιο, η Σερβία και το Ηνωμένο Βασίλειο παραμένουν απαλλαγμένα από τον συγκεκριμένο επιβλαβή οργανισμό, οι εν λόγω τρίτες χώρες θα πρέπει να υποχρεούνται να υποβάλλουν στην Επιτροπή, έως τις 30 Απριλίου κάθε έτους, τα αποτελέσματα ερευνών επισκόπησης του προηγούμενου έτους που επιβεβαιώνουν την απουσία του συγκεκριμένου επιβλαβούς οργανισμού στο έδαφός τους, καθώς με τον τρόπο αυτό εξασφαλίζεται η καταλληλότερη χρονική περίοδος για την ενδεδειγμένη συλλογή και υποβολή των εν λόγω αποτελεσμάτων.
            
            
               (7)Επομένως, η καταχώριση 17 τέταρτη στήλη στοιχεία β) και γ) του παραρτήματος VI του εκτελεστικού κανονισμού (ΕΕ) 2019/2072 θα πρέπει να τροποποιηθεί αναλόγως, ώστε να αφορά και τη Βοσνία-Ερζεγοβίνη, το Μαυροβούνιο, τη Σερβία και το Ηνωμένο Βασίλειο.
            
            
               (8)Για λόγους νομικής σαφήνειας, οι εκτελεστικές αποφάσεις 2012/219/ΕΕ και (ΕΕ) 2015/1199 θα πρέπει να καταργηθούν.
            
            
               (9)Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Το παράρτημα VI του εκτελεστικού κανονισμού (ΕΕ) 2019/2072 τροποποιείται σύμφωνα με το παράρτημα του παρόντος κανονισμού.
            
         
         
            
               Άρθρο 2
            
            
               Οι εκτελεστικές αποφάσεις 2012/219/ΕΕ και (ΕΕ) 2015/1199 καταργούνται.
            
            
               Άρθρο 3
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 25.11.2021
            
            
               
                     Για την Επιτροπή
               
               
                     Η Πρόεδρος
                     Ursula VON DER LEYEN
               
               
            
         
         
            
                  
                     (1)
                  
                        ΕΕ L 317 της 23.11.2016, σ. 4.
               
               
                  
                     (2)
                  
                        Εκτελεστικός κανονισμός (ΕΕ) 2019/2072 της Επιτροπής, της 28ης Νοεμβρίου 2019, για τη θέσπιση ενιαίων όρων για την εφαρμογή του κανονισμού (ΕΕ) 2016/2031 του Ευρωπαϊκού Κοινοβουλίου και του Συμβουλίου, όσον αφορά τα προστατευτικά μέτρα κατά των επιβλαβών για τα φυτά οργανισμών, και για την κατάργηση του κανονισμού (ΕΚ) αριθ. 690/2008 της Επιτροπής και την τροποποίηση του εκτελεστικού κανονισμού (ΕΕ) 2018/2019 της Επιτροπής (ΕΕ L 319 της 10.12.2019, σ. 1).
               
               
                  
                     (3)
                  
                        Εκτελεστική απόφαση 2012/219/ΕΕ της Επιτροπής, της 24ης Απριλίου 2012, που αναγνωρίζει τη Σερβία ως απαλλαγμένη από τον Clavibacter michiganensis ssp. sepedonicus (Spieckerman and Kotthoff) Davis et al. (ΕΕ L 114 της 26.4.2012, σ. 28).
               
               
                  
                     (4)
                  
                        Εκτελεστική απόφαση (ΕΕ) 2015/1199 της Επιτροπής, της 17ης Ιουλίου 2015, που αναγνωρίζει τη Βοσνία-Ερζεγοβίνη ως απαλλαγμένη από τον Clavibacter michiganensis ssp. sepedonicus (Spieckerman and Kotthoff) Davis et al. (ΕΕ L 194 της 22.7.2015, σ. 42).
               
            
      
    ---documentbreak--- 
      
         
         
            
               EL
            
            
               ΠΑΡΑΡΤΗΜΑ
            
            
               Στην καταχώριση 17 τέταρτη στήλη του παραρτήματος VI του εκτελεστικού κανονισμού (ΕΕ) 2019/2072, το κείμενο αντικαθίσταται από το ακόλουθο κείμενο:
            
            
               «Τρίτες χώρες ή περιοχές εκτός από τις εξής:
            
            
               α)
                     Αλγερία, Αίγυπτος, Ισραήλ, Λιβύη, Μαρόκο, Συρία, Ελβετία, Τυνησία και Τουρκία,
            
            
               ή
            
            
               β)
                     εκείνες που πληρούν τους ακόλουθους όρους:
            
            
               i) είναι μία από τις ακόλουθες:
            
            
               Αλβανία, Ανδόρα, Αρμενία, Αζερμπαϊτζάν, Λευκορωσία, Κανάριες Νήσοι, Φερόες Νήσοι, Γεωργία, Ισλανδία, Λιχτενστάιν, Μολδαβία, Μονακό, Βόρεια Μακεδονία, Νορβηγία, Ρωσία [μόνο τα ακόλουθα μέρη: κεντρική ομοσπονδιακή περιφέρεια (Tsentralny federalny okrug), βορειοδυτική ομοσπονδιακή περιφέρεια (Severo-Zapadny federalny okrug), νότια ομοσπονδιακή περιφέρεια (Yuzhny federalny okrug), ομοσπονδιακή περιφέρεια της Βόρειας Καυκασίας (Severo-Kavkazsky federalny okrug) και ομοσπονδιακή περιφέρεια του Βόλγα (Privolzhsky federalny okrug)], Άγιος Μαρίνος και Ουκρανία,
            
            
               και
            
            
               ii) πληρούν έναν από τους ακόλουθους όρους:
            
            
               — αναγνωρίζονται ως απαλλαγμένες από Clavibacter sepedonicus (Spieckermann and Kotthoff) Nouioui et al., σύμφωνα με τη διαδικασία που αναφέρεται στο άρθρο 107 του κανονισμού (EΕ) 2016/2031, ή
            
            
               — η νομοθεσία τους αναγνωρίζεται ως ισοδύναμη με τους ενωσιακούς κανόνες για την προστασία από τον Clavibacter sepedonicus (Spieckermann and Kotthoff) Nouioui et al. σύμφωνα με τη διαδικασία που αναφέρεται στο άρθρο 107 του κανονισμού (ΕΕ) 2016/2031,
            
            
               ή
            
            
               γ)
                     η Βοσνία-Ερζεγοβίνη, το Μαυροβούνιο, η Σερβία και το Ηνωμένο Βασίλειο*, υπό την προϋπόθεση ότι πληρούται ο ακόλουθος όρος: οι εν λόγω τρίτες χώρες υποβάλλουν στην Επιτροπή, έως τις 30 Απριλίου κάθε έτους, αποτελέσματα ερευνών επισκόπησης που επιβεβαιώνουν την απουσία Clavibacter sepedonicus (Spieckermann and Kotthoff) Nouioui et al. στο έδαφός τους κατά τη διάρκεια του προηγούμενου έτους.
            
            
               _____________
            
            
               * Με βάση τη συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας, και ιδίως το άρθρο 5 παράγραφος 4 του πρωτοκόλλου για τις Ιρλανδία / Βόρεια Ιρλανδία, σε συνδυασμό με το παράρτημα 2 του εν λόγω πρωτοκόλλου, για τους σκοπούς του παρόντος παραρτήματος οι αναφορές στο Ηνωμένο Βασίλειο δεν περιλαμβάνουν τη Βόρεια Ιρλανδία.»